**As de Völkers dat Wannern anfangen deen**

De Lüüd ut dat Land twüschen Elv un Weser hebbt sik woll in dat drüdde oder veerte Johrhunnert an de Küst ansiedelt. Faken sünd se as Seerövers lostagen/lostrocken un as Piraten ok op Römers losgahn, wenn de mit jümehr Scheep de Elv hoochkemen. De Römers hebbt düsse Lüüd „Sassen“ nöömt. De Naam stammt vun dat korte Sweert, wo de mit togangen weren un wo se „sax“ to sään. Vundaag finnt een dat noch in de dänische Spraak, „sax“ is dänisch för „Scheer“.

De Sassen hebbt in lange Wohnstallhüüs op de Geest un in de Masch wahnt. De Hüüs sünd bet föfftig (50) Meter lang ween. Hier hebbt Minsch un Veeh ünner een Dack wahnt (siehe auch <http://www.sachsengeschichte.de/altsachsen>).

As de Hunnen üm dat Johr 375 (dreehunnertfiefunsöventig) mit Peer un Wapen de oost­germanischen Völker verjagen, hebbt sik jümmer mehr Völkerschaften mit Sack un Pack opʼn Padd na’n Westen maakt. Ut Sleswig-Holsteen un Süüd-Dänemark, man ok hier bi uns in de Gegend, sünd de Lüüd unruhig worrn un wegtagen/wegtrocken. Üm 410 hebbt se ok mit Scheep över de Noordsee na Britannien översett. Dor weren de Römers jüst afta­gen/aftrocken.

Dor, wo vundaag Süd-England is, hebbt se sassische Königrieke grünnt. Essex, dat heet Ostsassen, Wessex is Westsassen, Sussex meent Süüdsassen. An Smuck un Keramik, de se dor funnen hebbt, kunn een sehn, wo dicht se mit de Sassen twüschen Elv un Weser tohoophören deen. Un ok de Spraak maakt de Verwandtschap düütlich. Oortsnamens so as *Ringstead* = Ringstedt (Landkreis Cuxhoben) un Selsingetona (Sawston), de Partnerstadt vun Selsingen in den Landkreis Rodenborg, wiest, wo de Sassen afbleven sünd. Mit DNA-Ünner­sökens hebbt se vör enige Johren dat Arvgoot vun de Lüüd in Süüdengland un de Sassen vergleken un de Verwandtschap ok bi de Angeln in Sleswig-Holsteen faststellt.

As Angelsassen warrt de Englänners vundaag noch benöömt, un ok wenn dat al mehr as 1500 Johr her is: Vele Wöör bi de Noordsee-Germanen, also in de Spraken Holländisch, Engelsch, Freesch un Plattdüütsch, wiest jümmers noch, dat se verwandt sünd. „He seilt mit dat Schipp“ – oder „he sails with the ship“, „se drinkt Melk“ – „she drinks milk“, „ik maak mien Wark“ – „I make my work“, dat sünd dor blots en poor Bispele för.

De Sassen ut dat Bunnsland Sassen hebbt nix mit de „olen Sassen“ twüschen Elv un Weser in Neddersassen to doon. In dat 16. Johrhunnert is de Titel (Herzog vun Sassen) in de Mark Meißen kamen, un de Naam is dor bet vundaag bleven.